送莆守趙孟堅汝固司舶溫陵
作者：王邁
朝代：宋

paragraphs: 君不見有唐元結守舂陵，湘湖一道盜縱橫。
獨元所治一無犯，鎮撫孤壘如金城。
又不見祁公曾作乾州牧，移鎮鳳翔何迅速。
兩州之民境上爭，先把州麾後鈞軸。
使君來莆全似元，精明旗幟張轅門。
威風惠雨相劘拂，鼠輩不敢闖吾藩。
使君去莆仍似杜，截鐙遮留喧道路。
吾莆赤子方有依，泉何爲者爭吾父。
我將軟語勞莆人，此地幸與泉爲鄰。
刁斗相聞鄒近魯，瘠肥不比越視秦。
使君風采壓人望，莆亦倚泉爲保障。
渠魁縛致藁街前，四野腥膻行滌蕩。
長淮以北多風埃，社稷正倚經綸才。
出平西賊入衮繡，一韓一范何人哉。
書生自顧老無力，不能從公取俘馘。
願將詩頌紀中興，濃墨大字書浯石。